
	[bookmark: nev]BORSOS PÉTER
Kémia
BSc, 5. félév
Szegedi Tudományegyetem
Természettudományi és Informatikai Kar
	






Témavezetők:
	Dr. Gajda Tamás
egyetemi tanár, SZTE TTIK

	Dancs Ágnes
PhD hallgató, SZTE TTIK




Egy új C-terminális hisztidint tartalmazó tripodális peptid előállítása és réz(II)komplexeinek vizsgálata

A modern bioszervetlen kémiai kutatások egyik területe a mesterséges enzimek tervezése és kialakítása. A potenciális enzimutánzó katalizátorok egyik csoportja a kismolekulás fémkomplexek, melyek funkcionális modelljei lehetnek az élő szervezetben működő metalloenzimeknek. A funkcionalizált tripodális ligandumok több szempontból is megfelelőek lehetnek e célra. Kutatócsoportunk nemrégiben kezdett el foglalkozni tripodális peptid típusú ligandumok előállításával és fémkomplexeik vizsgálatával, melyek tulajdonságai párhuzamba állíthatók hasonló kisméretű lineáris peptidek fémkomplexeinek eredményeivel, amiknek már előnyös oxidoreduktáz utánzó tulajdonságai ismertek.
Az általunk szintetizált ligandum (tris-(L-hisztidil-)2,2',2''-nitrilotriacetamid, továbbiakban ntaHis3) azonosítása és tisztaságának ellenőrzése MS és NMR módszer segítségével történt, a ligandum tisztítását preparatív HPLC alkalmazásával végeztük. Potenciometriás módszerrel jellemeztük a ligandum oldategyensúlyi sajátságait, és a képződő komplexeket réz(II)ionok jelenlétében. A réz(II)komplexek szerkezeti sajátságait UV-látható ill. cirkuláris dikroizmus spektroszkópiás módszerekkel tanulmányoztuk, valamint a domináns komplexek enzimutánzó tulajdonságait két modellreakción keresztül vizsgáltuk: a 3,5-di-tercbutil-pirokatechin szubsztrát oxidációját, illetve a szuperoxid gyökanion diszproporcióját követtük a ligandum-réz(II) komplexek jelenlétében.
A ligandum réz(II)ionok jelenlétében 1:1, illetve 2:1 fém-ligandum arányú komplexeket képez. A domináns koordinációs mód a {Nterc,N-,Nim}, mely analóg a C-terminális hisztidint tartalmazó Gly-His peptid CuH-1L komplexének szerkezetével. Réz(II)ionok feleslegénél már pH 4 felett uralkodóvá válnak a kétmagvú komplexek, a lúgos pH tartományban az amidnitrogének fémion indukált protonvesztése és koordinációja zajlik. A Cu2H-3L komplex képződése pH 8 körül indul meg, s igen tekintélyes pirokatechin oxidáz aktivitást mutat (kcat = 0,444 s-1, KM = 1,93x10-4 M). Vizsgáltuk a komplexek szuperoxid dizmutáz aktivitását is pH 7,4 kémhatású oldatban, az IC50 érték viszonylag erős SOD aktivitást jelez más réztartalmú peptidkomplexek értékeihez viszonyítva (IC50 = 0,13 x M).



